Imtella' Settembru 3, 2021 - Aġġornata 3 Ta' Settembru, 2021 1:02pm Operatur ta' ħanut tal-merċa fir-Rabat talab mandat mill-Qorti biex iwaqqaf lil sidien il-kera milli jiftħulu ħanut ieħor tal-ikel biswitu. Fir-rikors imressaq mill-operatur tal-ħanut Gourmet Conveniece Shop, intqal li f'Jannar 2020 daħal fi ftehim ta' kiri mal-koppja li huma sidien tal-ħanut, fejn ħallas €193,000 bħala rigal (premium), u biex ikollu drittijiet esklussivi għal dan l-isem. Allega li l-koppja issa se tiftaħ ħanut tal-merċa ieħor biswitu, u b'hekk se tkun qed tikser il-kundizzjonijiet tal-kuntratt u teħodlu l-klijentela li ħallas għaliha. Min-naħa tagħhom, sidien il-kera qalu li l-ħanut li se jiftħu se jkun jismu Veg Venue, u se jkun qed ibigħ frott u ħaxix, liema ġeneru huwa differenti minn dak tal-Convenience Shop. Il-Qorti, ippreseduta mill-Imħallef Ian Spiteri Bailey, qalet li l-uniku jedd li jeżisti fil-kuntratt huwa dak tal-esklussività tal-isem tal-ħanut, u mhux ta' avvjament, għalhekk m'hemm xejn li jwaqqaf il-ftuħ ta' ħanut ieħor tal-istess ġeneru. Qalet illi kien fl-interess tal-operatur tal-Convenience Shop li fil-kuntratt idaħħal klawsola li ma tippermettix kompetizzjoni, u f'dan in-nuqqas ma jistax iwaqqaf ħwienet oħra milli jiftħu ħdejh. Il-mandat kien għalhekk miċħud.